KYK: Harde woorde buite hof in Hofmeyr-vlagsaak | Netwerk24
Deur Ané van Zyl 20 Mei 2019 09:56
Woorde het Maandagoggend reeds buite die hof geval tussen die regspanne van die Afrikaanse sanger Steve Hofmeyr en dié van die sogenaamde "vlagaktivis" Johan Pienaar van Stellenbosch.
Die partye het in die gietende reën by die landdroshof in Stellenbosch opgedaag, waar die verhoor Maandag begin, nadat Pienaar die hof vir 'n beskermingsbevel teen Hofmeyr genader het.
Hofmeyr het volgens Pienaar ingemeng met sy kunsinstallasie by die US Woordfees verlede jaar.
Die US Woordfees ontken dat Pienaar se installasie deel van verlede jaar se feesprogram was.
Toe die partye met hul regsverteenwoordigers by die hof instap, het Hofmeyr se prokureur, Johan Victor, aan Tracey Lomax, Pienaar se prokureur, gesê: "Hou op om ons lastig te val."
"Ons doen niks van die aard nie," het Lomax met 'n verslae uitdrukking geantwoord.
Pienaar het die einste ou Suid-Afrikaanse vlag met Hofmeyr en talle ander se name daarop geskryf wat hy op 'n sypaadjie in Stellenbosch uitgestal het, by hom gehad en trots daarmee poseer.
Hofmeyr het destyds op Twitter gesê hy sal R1 000 gee aan die persoon wat die vlag kan verwyder.
Pienaar het buite die hof gesê hy is vol vertroue in die aanloop tot die verhoor en sê "die negatiewe publisiteit wat Steve die afgelope tyd gekry het" sou hom (Pienaar) pla as hy Hofmeyr was.
Hofmeyr het buite die hof gesê Pienaar se gebruik van die vlag en die onderonsie wat daarna gevolg het, dra tot 'n "wit volksmoord" in Suid-Afrika by.
Meer oor: Johan Pienaar | Kuns | Landsvlag | Steve Hofmeyr | Hof
‘Aktivis’ raak stil ná twis oor geld